林表吴岫微赋
冷朝阳 (Tang)
楚江之阴。岩壑重深。参差远岫。掩映遥林。带残霞之隐隐。含暮景之沈沈。耸孤峰之万仞。擢乔木于千寻。仰之弥高。倚青冥而直上。瞻之弥远。凝黛色而旁临。窗微明而可见。云出没而无心。微雨新晴。阳乌乍晓。芊芊芳树。历历飞鸟。森罗广泽之閒。半出重林之表。天高地远。混烟霭而虽微。虎踞龙盘。等衡巫而不小。形标回汉。势混全吴。众鸟所托。偫仙所趋。林隔岫而相映。岫依林以相扶。幽兰所生。知其芳矣。仁者所乐。不亦悦乎。春思感于春林。远情驰于远岫。心悠悠以遐想。色遥遥而层构。度材任土。挺翘楚而敷荣。蕴玉藏珍。分巘㟧而增秀。信乾坤之覆载。承雨露之繁茂。当峻极于长空。岂蔽亏于侧陋。兰青青兮雨霏霏。望乡路兮吴山微。折芳怀远兮送将归。桂枝片玉兮生光辉。